ไอแบงก์เร่งแผน5ปีส่งคลังอนุมัติต.ค.นี้
รักษาเอ็มดีไอแบงก์ เร่งดันยุทธศาสตร์ 5 ปี ยกระดับรับการเปลี่ยนแปลง ชี้สรรหาเอ็มดีมั่นใจเคาะชื่อได้เร็วๆ นี้
24 ก.ค. 2561

รักษาเอ็มดีไอแบงก์ เร่งดันยุทธศาสตร์ 5 ปี ยกระดับรับการเปลี่ยนแปลง ชี้สรรหาเอ็มดีมั่นใจเคาะชื่อได้เร็วๆ นี้
นายพรเลิศ ลัธธนันท์ ว่าที่ประธานคณะกรรมการธนาคาร ในฐานะรักษาการในตำแหน่งผู้จัดการธนาคารอิสลาม แห่งประเทศไทย (ไอแบงก์) เปิดเผยว่า ได้มีการประชุมจัดทำแผนยุทธศาสตร์ 5 ปี (2562-2566) เพื่อนำเสนอยุทธศาสตร์ธนาคารให้คณะกรรมการธนาคารพิจารณาในเดือน ส.ค. และส่งให้กระทรวงการคลังเห็นชอบในเดือน ต.ค.นี้
ทั้งนี้ ได้กำหนดเป้าหมายให้ไอแบงก์มีความเป็นสากล รองรับการเปลี่ยนแปลงสภาพแวดล้อมทางการเมืองโลก, การเป็นสมาชิกของ AEC, โอกาสในการเชื่อมโยงกับ CLMV, การเปลี่ยนแปลงของกลุ่มคนรุ่นใหม่ และที่สำคัญ คือการเปลี่ยนแปลงทางเทคโนโลยี ซึ่งมีผล ต่อการเปลี่ยนแปลงในกระบวนกิจกรรมของผู้บริโภคหลายๆ ด้าน ซึ่งภาวการณ์ทั้งหมดนี้ทำให้ธนาคารต้องวางทิศทาง ภารกิจ และเป้าหมายให้ถูกต้องและเหมาะสมกันตั้งแต่วันนี้เพื่อรองรับการเติบโตภายหลังการฟื้นฟูของธนาคาร
สำหรับเรื่องการสรรหากรรมการ ผู้จัดการคนใหม่ จะได้ข้อสรุปเร็วๆ นี้ พร้อมกับการเร่งทำยุทธศาสตร์ใหม่ ที่น่าจะแล้วเสร็จในเดือน ส.ค.นี้